[ca] Aquest és un estudi qualitatiu que aborda l'impacte de la introducció de l'anglès en les classes d'una escola d'enginyeria com a conseqüència de les polítiques derivades de l'Espai Europeu d'Educació Superior. En les polítiques universitàries actuals l'anglès emergeix com la clau vers una doble funció: (i) la projecció internacional de la universitat i (ii) la formació acadèmica i professional dels estudiants en un món globalitzat, en el qual l'anglès s'erigeix com a llengua franca. En el marc d'una recerca de caire etnogràfic, en el treball s'exploren bàsicament dos tipus d'esdeveniments a l'aula: (a) les interaccions entre professorat i estudiants en les classes magistrals, ja sigui emprant l'anglès com a llengua franca (en aules concorregudes per estudiants locals i estudiants internacionals), ja sigui emprant l'anglès com a medi d'instrucció (en classes concorregudes exclusivament per estudiants locals); i (b) les interaccions entre estudiants locals i estudiants internacionals en els treballs en grup. En ambdós tipus d'interaccions, estudiants i professors es constitueixen en interlocutors que intenten acomplir els seus objectius interaccionals en un context en què els participants tenen competències lingüístiques asimètriques. Utilitzem l'anàlisi de la conversa d'inspiració etnometodològica per estudiar com, en les pràctiques d'aula, el plurilingüisme pot esdevenir un recurs per a la construcció de coneixement, per a la organització de la participació dels estudiants i per a la organització de l'espai discursiu. Així mateix, en els grups de treball formats per estudiants locals i estudiants internacionals analitzem com els actors mobilitzen tots els recursos plurilingües i multimodals al seu abast per gestionar l'acompliment de tasques en L2. L'estudi explora també la modelització de l'ús dels recursos plurilingües a la classe magistral aplicant la teoria de jocs. La recerca demostra abastament que, lluny d'adoptar l'anglès com a únic mitjà de comunicació, els parlants, en contextos d'internacionalització, recorren a d'altres recursos semiòtics per acomplir finalitats d'ordre divers. Els resultats del treball ofereixen pistes sobre la gestió pràctica del multilingüisme a la universitat.

[en] This qualitative study deals with the impact of the introduction of English in the classes of an engineering school as a consequence of policies stemming from the European Higher Education Area. In current university policy English serves two functions: (i) the international projection of the university and (ii) the academic and professional preparation of its students for a globalized world, where English has become the lingua franca. In the framework of an ethnographic study, this work explores two types of classroom events: (a) the interactions between professors and students in lectures, either using English as a lingua franca (in classes attended by both local and international students) or using English as a medium of instruction (in classes attended only by local students); and (b) the interactions between local and international students working in teams. In both interactions professors and students alike strive to accomplish their interactional goals in a situation where they have asymmetric language skills. We use conversation analysis of ethnomethodological inspiration to study how, in classroom practices, plurilingualism can become a resource for the construction of knowledge, for the organization of participation, and for the organization of discourse space. Likewise, we analyze how local and international students in teams mobilize all the plurilingual and multimodal resources at their disposal to accomplish their tasks in L2. Our study also explores the modelization, via game theory, of the use of plurilingual resources in lectures. Research clearly shows that, far from adopting English as the only means of communication, the speakers in internationalization contexts draw from other semiotic resources to accomplish all manner of ends. The findings of this work offer clues as to how to manage multilingualism in the classroom.